Sophie Løhde (V), 2025-05-23:
Tak, for ordet, formand.
Jeg har kunnet læse i dagspressen, at borgerforslaget blev stillet, efter at et nært familiemedlem til Camilla fik konstateret brystkræft.
Jeg tror, at vi alle sammen kan sætte os ind i de bekymringer og den utryghed, som en diagnose som brystkræft medfører for både patienten og for de pårørende.
Derfor er jeg også glad for, at vi på baggrund af borgerforslaget i dag også får lejlighed til at drøfte vores nationale screeningsprogram for brystkræft i Danmark, og jeg sender de varmeste tanker til Camilla og hendes familie.
Hvert år er der mere end 5.000 kvinder i Danmark, der bliver ramt af brystkræft, og det gør desværre også brystkræft til den hyppigste kræftsygdom blandt danske kvinder.
Netop derfor har vi også i Danmark et nationalt screeningsprogram for brystkræft.
Det er en patientrettighed, som er fastlagt i sundhedsloven.
Konkret er der fastlagt ved lov, at kvinder mellem 50 og 69 år har ret til brystkræftscreening hvert andet år, så brystkræft og forstadier til brystkræft kan blive opdaget tidligt, inden sygdommen har spredt sig, og så den rette behandling hurtigt kan blive igangsat.
I Danmark er der heldigvis stor opbakning til vores screeningsprogram for brystkræft.
Faktisk benytter mere end otte ud af ti kvinder, som modtager en invitation til screening, sig også af det.
Det er jeg som indenrigs- og sundhedsminister glad for, fordi screeningsprogrammet er til for at komme borgerne til gavn.
I det fremsatte beslutningsforslag her foreslås det så, at man skal udvide aldersgruppen for brystkræftscreening.
Konkret foreslås det, at alle kvinder mellem 40 og 74 år fremover automatisk skal modtage en indkaldelse til mammografiscreening hvert andet år, og i forslaget fremhæves et særligt behov for at sænke den nedre aldersgrænse fra 50 til 40 år.
I regeringen er vi meget enige i behovet for at efterse screeningsprogrammet for brystkræft for at se på, om noget kan gøres bedre, om ny viden giver anledning til at se på, om det kan give mening at justere programmet, f.eks. ny viden om målgrupper.
For mig er det dog også helt afgørende, at eventuelle tilpasninger af screeningsprogrammet sker på et solidt fagligt grundlag, hvor sundhedsmyndighederne og faglige eksperter i første omgang laver en grundig faglig analyse med inddragelse af den nyeste viden.
Det er den måde, vi også sædvanligvis i Danmark arbejder med screeningsprogrammer på.
Det skal bl.a. sikre, at både fordele og eventuelle ulemper bliver ordentlig afdækket og indgår i det samlede beslutningsgrundlag, for screeningsprogrammerne skal bidrage til tryghed, og derfor skal vi også have ordentlig viden om f.eks. risiko for underdiagnostik og overdiagnostik ved en udvidelse af målgruppen for screening for brystkræft.
Senere her i dag præsenterer regeringen en ny kræftplan V på et pressemøde.
Det ser jeg meget frem til, og jeg kan allerede nu løfte sløret for et vigtigt initiativ i planen, der også har en relevans til det beslutningsforslag, vi her i dag behandler.
For med kræftplan V igangsætter regeringen et serviceeftersyn af alle vores nuværende screeningsprogrammer for kræft, og det gælder også en grundig faglig analyse af det eksisterende screeningsprogram for brystkræft – et arbejde, der skal laves i regi af den øverste sundhedsmyndighed i Danmark og dermed Sundhedsstyrelsen.
Styrelsen skal sammen med eksperter se på den nyeste viden på området og kortlægge erfaringer fra både ind- og udland.
Analysen skal danne grundlag for, at vi vurderer potentialet for en større målretning af screeningsprogrammet, f.eks. om der fremover kan være et potentiale i at tilbyde meget mere individuel screening, og der skal i den forbindelse også ses på målgrupper.
Det afgørende for mig er, at vi sikrer, at vores screeningsprogrammer også fremover er effektive, og at de hviler på det bedste faglige grundlag, og det er også derfor, jeg er glad for, at vi nu med kræftplan V tager initiativet til at få efterset ikke bare screeningsprogrammet på det her område, men alle vores screeningsprogrammer, heriblandt det nationale screeningsprogram for brystkræft.